KTIS เปิดจอง “KNAS” แอลกอฮอล์ 70% ราคาถูกผ่าน 7 ตัวแทนขาย สู้ภัยโควิด-19
KTIS ผุดโครงการ "3 เดือนหยุดเชื้อเพื่อชาติ" เปิดจอง “KNAS” แอลกอฮอล์ 70% ราคาถูก ผ่าน 7 ตัวแทนขายสู้ภัยโควิด-19
KTIS ผุดโครงการ "3 เดือนหยุดเชื้อเพื่อชาติ" เปิดจอง “KNAS” แอลกอฮอล์ 70% ราคาถูก ผ่าน 7 ตัวแทนขายสู้ภัยโควิด-19
13 เม.ย. 2563

นายประพันธ์ ศิริวิริยะกุล ประธานเจ้าหน้าที่บริหารกลุ่ม บริษัท เกษตรไทย อินเตอร์เนชั่นแนล ชูการ์ คอร์ปอเรชั่น จำกัด (มหาชน) หรือ KTIS  เปิดเผยว่า ตามที่กลุ่มเคทิสได้ออกผลิตภัณฑ์แอลกอฮอล์ทำความสะอาด ซึ่งประชาชนมีความจำเป็นต้องใช้ในช่วงการระบาดของโควิด-19 ในรูปแบบแอลกอฮอล์ 70% พร้อมใช้ ภายใต้แบรนด์ KNAS (เคนาส) ในราคาถูกพิเศษ ขนาดแกลลอน 5 ลิตร ราคา 300 บาทนั้น
ทั้งนี้ปรากฏว่าได้รับความสนใจจากผู้บริโภคเป็นอย่างมาก จึงได้เกิดโครงการพิเศษ “3 เดือนหยุดเชื้อเพื่อชาติ” สำหรับผู้ที่มีความต้องการใช้จำนวนมาก ตั้งแต่ 30 แกลลอนขึ้นไป โดยการเปิดจองซื้อแอลกอฮอล์ 70% KNAS ในช่วงเดือนเมษายน-มิถุนายน 2563 ผ่านตัวแทนจำหน่าย 7 ราย เพื่อความมั่นใจว่าผู้จองซื้อจะได้รับสินค้าแน่นอน และยังเป็นการแบ่งปันให้ประชาชนทั่วไปได้ใช้อย่างทั่วถึง ไม่เกิดการสต็อกสินค้า อีกทั้งผู้ผลิตจะสามารถวางแผนการผลิตให้สอดคล้องกับปริมาณการจองซื้อในแต่ละเดือนด้วย
“ในภาวะที่แอลกอฮอล์ 70% ยังขาดตลาดอยู่มาก ทางกลุ่มเคทิสได้ดำเนินการขออนุญาตต่อหน่วยราชการ เพื่อผลิตแอลกอฮอล์แปลงสภาพเป็นชนิด 70%  เพื่อผู้บริโภคสามารถนำไปใช้ได้ทันที ซึ่งต้องขอบคุณหน่วยราชการที่เกี่ยวข้อง เช่น กระทรวงสาธารณสุข ที่ได้ดำเนินการตรวจสอบ และอนุมัติให้อย่างเร่งด่วน ทำให้กลุ่มเคทิสสามารถผลิตแอลกอฮอล์ชนิดแปลงสภาพดังกล่าว เพื่อไปสู่ประชาชนผู้บริโภคได้โดยตรง ช่วยบรรเทาความเดือดร้อนจากปัญหาแอลกอฮอล์ไม่เพียงพอ ซึ่งหลังจากที่ได้เปิดตัว KNAS ออกสู่ตลาด ก็มีความต้องการเข้ามาจำนวนมาก ทั้งจากผู้ซื้อรายย่อยและผู้ที่ต้องการซื้อครั้งละมาก ๆ ทำให้เกิดโครงการพิเศษ ‘3 เดือนหยุดเชื้อเพื่อชาติ’ เพื่อตอบสนองความต้องการของผู้ที่ต้องการสินค้าจำนวนมาก”นายประพันธ์ กล่าว
สำหรับผู้ที่ต้องการเข้าร่วมโครงการ “3 เดือนหยุดเชื้อเพื่อชาติ” สามารถติดต่อผ่านตัวแทนจำหน่าย 7 ราย ได้แก่ กรุงเทพมหานคร ติดต่อที่อาคารเอกผล  ถนนวิภาวดีรังสิต และ อาคารลิเบอร์ตี้ พลาซ่า ซอยทองหล่อ, จังหวัดนครสวรรค์ ติดต่อที่มหาวิทยาลัยเจ้าพระยา โรงแรมแกรนด์วิษณุ และบริษัท แพร่วิริยา จำกัด, จังหวัดพิษณุโลก ติดต่อที่ โรงแรมทรัพย์ไพรวัลย์รีสอร์ท, แถบชะอำหัวหิน ติดต่อที่ โรงแรม เซ็นทรา บายเซ็นทารา ชะอำบีชรีสอร์ท หัวหิน และแถบสระบุรี-อ่างทอง ติดต่อที่ บริษัท สยาม พี.พี. อินเตอร์เนชั่นแนล จำกัด โดยสามารถดูรายละเอียดได้จากเว็บไซต์ www.ktisgroup.com
ทั้งนี้ กลุ่มบริษัทหวังว่าจะมีบริษัทใหญ่ที่มีศักยภาพในการกระจายสินค้าได้ทั่วประเทศมาร่วมด้วยช่วยกันกระจาย KNAS แอลกอฮอล์ 70% ราคาถูกนี้ ให้ไปถึงประชาชนผู้บริโภคทั่วประเทศ เพื่อร่วมด้วยช่วยกันป้องกันโรคโควิด-19 ให้สามารถบรรเทาและหมดไปจากประเทศให้เร็วที่สุด